Dié sportliggame mag weer oefen, wedstryde hervatNathi Mthethwa (Foto: Twitter) Nathi Mthethwa, die minister van sport, het nog sportliggame geïdentifiseer wat in ’n professionele hoedanigheid mag terugkeer na die oefenveld te midde van die algehele landwye afsondering. Dít nadat die minister vroeër vandeesweek ’n vergunning vir sokker gemaak het. Mthethwa het Vrydag in ’n verklaring gesê Krieket Suid-Afrika, die South African Sport Anglers and Casting Confederation, die Suid-Afrikaanse Gimnastiekfederasie, Tennis Suid-Afrika, SA Nasionale Klimfederasie, Kanovaart Suid-Afrika en Swem Suid-Afrika word nou ook weer toegelaat om te oefen én aan wedstryde deel te neem te midde van die Covid-19-pandemie. Die minister het vroeër vandeesweek die hervatting van die Premiersokkerliga (PSL) goedgekeur nadat dié liggaam verskeie maatreëls aan die regering voorgelê het. Volgens Mthethwa het die bykomende sportliggame intussen ook hul maatreëls ingedien met ’n aanduiding van hul gereedheidsgraad. Maroela Media het vroeër berig Mthethwa het einde Mei gesê deelnemers aan nie-kontaksport sowel as kontaksport mag weer oefen. Wedstryde vir kontaksportsoorte sal na verwagting eers tydens vlak 1 van die afsonderingstydperk toegelaat word.